**הרמת כוסית לחג הפסח וקבלת פנים לשופטים החדשים 25.3.15**

הנשיא יוסף אלרון, נשיא בית המשפט המחוזי,

מ"מ נשיא בית הדין לעבודה, השופטת איטה קציר,

יו"ר ועד מחוז חיפה, עו"ד יוסי חכם וחברי ועד המחוז,

חבריי וחברותיי השופטים

עורכות ועורכי דין

מכובדיי כולם,

אני שמח לשוב ולקחת חלק יחד אתכם בטקס זה שהפך למסורת במחוז חיפה ובו מתכנסים בני כל העדות כדי להרים כוסית לכבוד החגים הבאים עלינו לטובה, כדי להדגיש ולהמחיש את שיתוף הפעולה הפורה והמוצלח אשר מתקיים בין לשכת עורכי הדין במחוז לבין בית משפט השלום, על כל שלוחותיו.

אמרתי בעבר, כי בית המשפט אינו פועל בחלל ריק. תפקידנו בראש ובראשונה, לשרת את האזרח על הצד הטוב ביותר ולספק לכל הבאים בשעריו שירות איכותי ומיטבי. תחושה זו של שליחות ושל מצוינות-השירות משותפת לכל נדבכי בית המשפט, עובדים ושופטים כאחד, חרף העומס הלא פשוט הרובץ על שכמם.

השופטות והשופטים עושים מאמצים עילאיים, לילות כימים, על מנת לעמוד בעומסים הגדולים המוטלים עליהם, ומבלי שאיכות עבודתם תיפגע. זה הזמן לומר להם תודה ויישר כוח.

חברנו השופטים החדשים שמונו לאחרונה, ושאת פניהם מקבלת הלשכה היום, הם תוספת מבורכת וכולם כבר השתלבו בעבודה היומיומית של מלאכת עשיית הצדק. להם אני מאחל שוב הצלחה והנאה במילוי תפקידם.

בכלל, מערכת בתי המשפט נמצאת בימים אלה בעיצומה של תוכנית אסטרטגית לשיפור וקידום המערכת לשנים הבאות, תוכנית שיש בה כדי לשפר משמעותית את יכולתה להתמודד עם האתגרים והקשיים הניצבים בפניה.

בבסיס התוכנית, ההכרה בעומס הכבד המוטל על מערכת בתי המשפט בכלל ועל השופט הבודד בפרט. התוכנית שמה במרכז את צרכי השופט וזאת מתוך ההבנה שסוד הצלחתה של התוכנית, מבוסס בעיקר על העמדת תשתיות וכלי עבודה ראויים לכל שופט, דבר שיביא להתייעלות משמעותית בעבודת המערכת וקיצור משך חיי מאות אלפי התיקים המתנהלים בה.

התוכנית מיועדת להשיג ארבע מטרות-על בטווח הזמן של השנים הקרובות; הקלה בעומסים המוטלים על שופטים, קיצור משך ההליכים תוך שמירה על רמתם הגבוהה, שיפור ביכולת מימוש מקצועיות השופטים ושיפור בשביעות הרצון של הציבור.

בחודשים האחרונים המערכת כולה מגוייסת להצלחת התוכנית, בהובלתם של נשיאת בית המשפט העליון ומנהל בתי המשפט וכולנו תקוה כי בסופו של תהליך נוכל להביא את מערכת בתי המשפט להיערכות מיטבית להתמודדות עם האתגרים העומדים בפנינו.

הגשמת יעדיה של מערכת בתי המשפט, שליחותה והשירות הניתן על ידה לציבור, תלויים לא מעט בכם עורכי הדין.

חלקם של עורכי הדין, כל אחת ואחד מכם, אינו נפקד מהעשייה השיפוטית. אין זה סוד כי לעורכי הדין תפקיד מרכזי וחשוב בשימור עוצמתה של מערכת המשפט בישראל ושל אמון הציבור בה. נדמה כי אין מי שיחלוק על כך ועל הצורך להתמיד במלאכה זו.

בפתח דבריי ציינתי את שיתוף הפעולה המבורך בין בית המשפט לבין ועד המחוז, וזו הזדמנות לומר לעומד בראשו, חברי, עו"ד יוסי חכם, שהחליט להעביר את הלפיד הלאה, תודה. אני מודה לך על העבודה המשותפת והעניינית ומאחל לך הצלחה רבה בהמשך הדרך ושתמשיך לתרום ולפרוח.

ואם אנחנו בענייני פריחה, הרי שחג הפסח הוא גם חג האביב שמסמל התחלות חדשות, לבלוב ואופטימיות. מי ייתן והאביב יביא עמו לכל אחד מאתנו, שמחה והתחלות חדשות ומוצלחות.

חג שמח לכולם, ולחוגגים את חג הפסחא, אני מאחל فصح

תודה רבה!